"Ans laschain surprender da la musica"
Intervista cun Erwin Huonder, da l'organisaziun da "Viver e far vibrar"

Da David Truttmann

Erwin Huonder è responsabel da vart rumantscha per il project "Alive and rocking - Viver e far vibrar - Beo e Beothail". EI sez passenta ensemen cun ils 24 musicists rumantsch-gaelics las duas emnas en Scozia e Grischun. PUNTS ha discurrì cun l'anteriur president da la GiuRu.

Tge èn Tias aspectativas per iI project musical?
Erwin Huonder: Quai è anc grev da dir. Cun tut quels musicists che sa participeschan crai jau ch'i dettia schon anc ina chaussa dad aut livel. Dasperas datti natiralmain er buns contacts tranter ils musicists. Igl è adina interessant da pudair far experientschas musicalas en in auter ravugl, questa giada ensemen cun ils musicists da lingua gaelica. 

Tge avais vus stuì organisar e tge è anc da preparar?
Nus avain tranter auter stuì guardar da nossa vart per ils participants, per raps, per localitads e per il lieu da concert. Ussa ston anc vegnir elavurads ils ultims detagls, surtut la reclama ed ils placats. '

12 musicists e musicistas rumantschas pon ir per paucs raps en Scozia ed en Surselva a far musica ensemen cun lur collegas da lingua gaelica. Co avais vus tschernì ils musicists rumantschs?
Quai era stada ina fitg lunga discussiun. A l'entschatta vulevan nus publitgar e laschar annunziar ils interessads. Però lura avain nus vesì che las premissas stuevan esser vaira autas. Perquai che en Scozia ed en Surselva èsi da producir en paucs dis insatge concret. I fiss stà nausch da laschar annunziar a blers giuvenils, e da dir lura a quels: "Pli probabel na pudais tuttina betg vegnir." Da tschella vart èsi da dir che il ravugl da musicists giuvens rumantschs - che sunan er anc sin in bun livel - n'è betg uschè grond.

Na avessas vus betg stuì publitgar e render attent al project spezial? Ussa ha l'entira selecziun da musicists/as iI gust dad ina turta dad insiders.
Cler, quella critica è giustifitgada. Suenter-mias experientschas cun la GiuRu hai jau però constatà: Ti pos publitgar quants projects "Iässigs" co Ti vuls. Annunzias na survegnas praticamain naginas! Ti pos be recrutar persunas, sche Ti las contacteschas persunalmain. Sche nus avessan propi vulì far quai publicamain, alura avessan nus er stuì organisar work-shops, nua che ils interessads avessan pudì vegnir a sunar u chantar avant. A la fin dals quints avess quai dà ina organisaziun bler pli gronda. Igl era simplamain pli simpel a far la selecziun en questa maniera, vul dir sin basa persunala.

En atun cumpara in dc dal project. Pudain nus s'allegrar puspè sin la proxima "revoluziun" rumantsch-gaelica? 
Quai dependa co che il project sa sviluppa. En dus onns datti puspè ina festa en Engalterra - in inscunter da la Svizra e da l'Engalterra en il Hide-Park. Forsa ch'i dat là anc ina cuntinuaziun da quest project. Sche il dc daventa sumegliant al disc "revoluziun" da la GiuRu, quai na poss jau betg dir. Ans laschain surprender da la musica!